### Beslutning

Godkendt.

### Sagsfremstilling

## Resume og sagens baggrund

Administrationen fremlægger til udvalgets orientering status på byggesager for 2023, opgjort i henhold til den nationale aftale om servicemål.

Teknik- og Miljøudvalget blev senest orienteret om status på byggesager for 2022 på mødet den 11. august 2022.

## Indstillinger

Chefen for Plan, Byg og Miljø indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

*Sagsbehandlingstider*

Administrationen har indhentet servicemålstatistik og sagsbehandlingstider fra Byg og Miljø, der angiver nøgletal for sagsbehandlingen i forhold til [adresse]. Nøgletal er trukket for to perioder, dels for hele året 2022, dels for perioden 1. januar til 12. oktober 2023. Se bilag 1.

Resultatet udtrykker den gennemsnitlige sagsbehandlingstid for alle sager, samlet set, dvs. også sager der indeholder dispensationer el. lign. Da sagsbehandlingstiderne måles på tværs af sagsarter, og ikke kompleksitet, er der et vist udsving, som ikke kommer til udtryk i opgørelsen.

*Hovedkonklusioner*Bilag 1, side 1:
Som helhed blev ca. 59 % af sagerne i 2022 afgjort inden for servicemålet. Foreløbigt i 2023 gælder det ca. 43 %. Det skal bemærkes, at selv om der procentvis er nået færre sager inden for servicemålet i år end sidste år, så er den gennemsnitlige sagsbehandlingstid reduceret fra ca. 73 dage til 62 dage, svarende til ca. 15 %. Det betyder reelt, at selv om færre sager behandles inden for servicemålet, så kommer sagerne hurtigere til behandling, og dermed går det også den rigtige vej med at nedbringe liggetiden på sagerne.

Bilag 1, side 2:
Diagrammerne angiver flowet i sagsbeholdningen på alle sager ansøgt via den nationale, digitale ansøgningsportal Byg og Miljø. I 2022 var der en lille sagstilvækst, mens det i år er lykkedes at nedbringe antallet af aktive sager. Kun i to måneder ser billedet anderledes ud: I april, hvor sagsbehandlingen var stærkt udfordret af komplikationer i forbindelse med, at leverandøren idriftsatte en større omlægning af sagsstyringssystemet, og i juli, midt i sommerferieperioden.

Det er positivt, at der i år afsluttes væsentlig flere sager. Det er dog fortsat en udfordring at prioritere lovliggørelsessager, der ikke er forbundet med særligere risici, fx brandforhold.

Det kan nævnes, at ændringer i lovgivning mv. betyder, at kommunen modtager ansøgninger og håndterer forhold, der ikke tidligere har været en del af kommunens myndighedsområde, hvilket har betydning for sagsmængden. Det gælder fx en række sagstyper overgået fra landets Beredskaber til kommunerne, håndtering af midlertidige overnatninger på skoler mv., og midlertidige camping- og salgsområder o.lign. samt håndtering af bortfald af anlægsgodkendelser på brandtekniske anlæg.

*Orienteringer til Udvalget fremadrettet*Det har tidligere været administrationens praksis at orientere udvalget om status på byggesagsområdet omtrent hvert halve år. Af forskellige årsager er der nu gået en længere periode, men administrationen lægger op til, at den tidligere kadence genoptages.

## Økonomiske konsekvenser

Ingen.